Prioritetna oblast 05 – Digitalne tehnologije i infrastruktura
Priprema Strateškog planskog dokumenta Crne Gore za potrebe korišćenja EU fondova
Uvod i važnost
Situaciona analiza predstavlja analitičku osnovu za pripremu Strateškog planskog dokumenta Crne Gore za potrebe korišćenja fondova Evropske unije u okviru budućeg Nacionalnog i regionalnog partnerskog plana. Njena svrha je da, na sistematičan i na dokazima zasnovan način, identifikuje glavne razvojne izazove, potrebe, ciljne grupe, razvojne nejednakosti i investiciona uska grla u okviru predmetne oblasti politike, uzimajući u obzir ekonomske, socijalne, teritorijalne i, gdje je relevantno, ekološke dimenzije razvoja.
Značaj situacione analize dodatno proizlazi iz činjenice da je Strateški planski dokument prepoznat od strane Evropske komisije kao jedan od ključnih elemenata za ispunjenje mjerila za zatvaranje Poglavlja 22 – Regionalna politika i koordinacija strukturnih instrumenata, konkretno mjerila 2. Evropska komisija očekuje dostavljanje sveobuhvatnog, sažetog i kvalitetnog nacrta strateškog planskog dokumenta, koji u kontekstu finansijske perspektive 2021–2027 odgovara logici „Partnership Agreement“, a koji treba da obuhvati stratešku analizu, uključujući izazove, potrebe i ciljne grupe, odabrane prioritete i ciljeve, glavne očekivane rezultate, planirane tematske cjeline i izvore finansiranja, mehanizme za obezbjeđivanje usklađenosti sa relevantnim prioritetima i strategijama Evropske unije, kao i okvir upravljanja u skladu sa Evropskim kodeksom ponašanja o partnerstvu.
U tom smislu, situaciona analiza ne služi samo kao opis postojećeg stanja, već kao polazna tačka za definisanje prioritetnih pravaca djelovanja, očekivanih rezultata i budućih reformskih i investicionih intervencija. U skladu sa metodološkim pristupom za izradu Strateškog planskog dokumenta, razvojni izazovi se posmatraju kao problemi koji zahtijevaju javnopolitički odgovor, a ne kao unaprijed definisane mjere ili rješenja. Zbog toga analiza mora da poveže raspoložive statističke i administrativne podatke, nalaze nacionalnih strateških dokumenata, relevantne međunarodne i EU izvore, kao i uvide ključnih institucija i partnera.
Situaciona analiza istovremeno ima i važnu funkciju u obezbjeđivanju usklađenosti budućeg strateškog dokumenta sa prioritetima Evropske unije, pravnom tekovinom EU i programskim okvirom za period nakon 2027. godine. Kroz pregled međunarodnog i nacionalnog strateškog i pravnog okvira, planiranih reformi i ključnih pokazatelja, analiza omogućava da se predmetna oblast politike sagleda u širem razvojnom i pristupnom kontekstu, uključujući doprinos pametnom, održivom i inkluzivnom rastu, ekonomskoj, socijalnoj i teritorijalnoj koheziji, kao i smanjenju razvojnih dispariteta.
Pored toga, situaciona analiza je važan alat za strukturiranje dijaloga unutar radnih grupa i sa širim krugom partnera. Njome se obezbjeđuje zajednička analitička osnova za SWOT razmatranje, validaciju nalaza i identifikaciju dugog spiska razvojnih izazova, koji će u narednim koracima biti prioritizovani. Na taj način, situaciona analiza doprinosi transparentnom, participativnom i metodološki utemeljenom procesu planiranja, u skladu sa principom partnerstva i višerazinskog upravljanja.

Situaciona analiza
Prioritetno područje nivo 1
Prioritetno područje Digitalne tehnologije i infrastruktura obuhvata sve ključne elemente digitalne tranzicije, uključujući razvoj digitalne infrastrukture i povezanosti, jačanje digitalnih kapaciteta i primjenu naprednih tehnologija, kao i uspostavljanje efikasnog regulatornog i reformskog okvira. U skladu sa pristupom Evropske unije, posebno kroz Digital Decade politiku i DESI metodologiju, razvoj ovog područja posmatra se kroz međusobno povezane dimenzije pristupa digitalnoj infrastrukturi, razvoja digitalnih vještina i tehnologija, digitalne transformacije privrede i javnih usluga, te izgradnje povjerenja i sigurnosti u digitalnom okruženju .
U okviru digitalne povezanosti, fokus je na razvoju mreža vrlo velikog kapaciteta, uključujući optičku infrastrukturu i mobilne mreže nove generacije, kao i na jačanju backbone mreža i međunarodne digitalne povezanosti. Obezbjeđivanje pouzdane, sigurne i pristupačne širokopojasne infrastrukture, uključujući povezivanje udaljenih i slabije razvijenih područja, predstavlja ključni preduslov za razvoj digitalnih usluga i ekonomskih aktivnosti. U tom kontekstu, posebnu ulogu ima i unapređenje funkcionisanja tržišta digitalne povezanosti i stvaranje uslova za investicije u infrastrukturu kroz adekvatan regulatorni okvir i konkurentno tržišno okruženje.
Razvoj digitalnih kapaciteta i naprednih tehnologija obuhvata širok spektar tehnoloških oblasti koje omogućavaju digitalnu transformaciju ekonomije. To uključuje razvoj i primjenu rješenja zasnovanih na podacima, vještačkoj inteligenciji i automatizaciji, kao i širenje cloud i edge infrastrukture. Istovremeno, poseban značaj ima jačanje sajber bezbjednosti i zaštite digitalnih sistema, kao i razvoj naprednih računarnih kapaciteta, uključujući visoko-performansno i kvantno računarstvo. U okviru tehnološkog razvoja obuhvaćene su i oblasti vezane za proizvodnju i primjenu naprednih komponenti i tehnologija, razvoj softverskih rješenja i otvorenih digitalnih platformi, kao i nove digitalne paradigme poput virtuelnih okruženja, digitalnih blizanaca i drugih inovativnih tehnoloških rješenja. Dodatno, razvoj digitalnih poslovnih modela, digitalnih finansijskih usluga i digitalnih platformi predstavlja ključan segment za jačanje konkurentnosti privrede i integraciju u savremene digitalne lance vrijednosti. Ove oblasti su snažno povezane sa razvojem istraživačko-inovacionog sistema i dostupnošću kvalifikovanog kadra, pri čemu razvoj digitalnih vještina i inkluzivnog digitalnog društva predstavlja jedan od ključnih izazova, posebno u kontekstu smanjenja digitalnog jaza i povećanja učešća svih društvenih grupa u digitalnoj ekonomiji .
Horizontalnu osnovu ovog prioritetnog područja čini reformski i regulatorni okvir koji omogućava funkcionisanje cjelokupnog digitalnog ekosistema. To uključuje razvoj digitalnih politika i regulatornog okvira, unapređenje funkcionisanja tržišta digitalne infrastrukture i usluga, kao i razvoj digitalnih finansija i platnih sistema. Usklađivanje sa pravnom tekovinom Evropske unije, posebno u oblastima zaštite podataka, sajber bezbjednosti, elektronskih komunikacija i digitalnih usluga, predstavlja ključni element za izgradnju sigurnog i pouzdanog digitalnog okruženja. Istovremeno, digitalizacija javne uprave, unapređenje interoperabilnosti sistema i razvoj korisnički orijentisanih digitalnih javnih usluga doprinose povećanju efikasnosti, transparentnosti i dostupnosti javnih servisa. U skladu sa međunarodnim pristupima, posebno OECD okvirom, izgradnja povjerenja u digitalno okruženje kroz zaštitu podataka, sigurnost sistema i pouzdane digitalne usluge predstavlja ključni preduslov za održivu digitalnu transformaciju . Dodatno, institucionalni okvir za planiranje i sprovođenje digitalnih politika u Crnoj Gori se unapređuje kroz uspostavljanje koordinacionih mehanizama na nacionalnom nivou, uključujući formiranje međuresornih tijela zaduženih za pripremu strateških dokumenata i koordinaciju razvojnih politika. Ovakav pristup omogućava usklađivanje različitih sektorskih politika, jačanje međuinstitucionalne saradnje i obezbjeđivanje integrisanog pristupa razvoju, u skladu sa zahtjevima EU kohezijske politike i budućeg korišćenja strukturnih fondova
U cjelini, digitalne tehnologije i infrastruktura predstavljaju ključni horizontalni pokretač razvoja koji povezuje infrastrukturne, tehnološke i institucionalne aspekte digitalne tranzicije. Iako postoji relevantan strateški i zakonodavni okvir, izazovi ostaju u pogledu fragmentiranosti politika, nedovoljne razrađenosti u oblastima naprednih tehnologija i digitalnih finansija, kao i potrebe za snažnijom implementacijom i koordinacijom reformi. Dalji razvoj ovog prioritetnog područja zahtijeva integrisan i strateški usklađen pristup koji će omogućiti ostvarivanje ciljeva digitalne transformacije i punu integraciju u evropski digitalni prostor.
Međunarodni i EU Strateški i pravni okvir
Međunarodni i EU okvir za oblast digitalnih tehnologija i infrastrukture zasniva se na kombinaciji strateških ciljeva, regulatornih akata i analitičkih instrumenata koji usmjeravaju digitalnu tranziciju kroz razvoj digitalnih vještina, infrastrukture, digitalne transformacije privrede, digitalizacije javnih usluga i sigurnosti digitalnog okruženja. Za Crnu Goru je ovaj okvir posebno relevantan u kontekstu procesa pristupanja Evropskoj uniji, usklađivanja sa pravnom tekovinom EU i postepenog uključivanja u jedinstveno digitalno tržište. Evropska komisija u Izvještaju o Crnoj Gori za 2025. dodatno potvrđuje ovu važnost, povezujući digitalnu i zelenu tranziciju sa Reformskom agendom u okviru Instrumenta za reforme i rast za Zapadni Balkan.
Osnovu strateškog okvira čini Digital Decade Policy Programme 2030, kojim su definisani ciljevi EU u četiri ključne oblasti: digitalne vještine, digitalna infrastruktura, digitalizacija poslovanja i digitalizacija javnih usluga. Ovaj program uspostavlja sistem praćenja napretka kroz ključne pokazatelje i nacionalne putanje, pri čemu se kao glavni analitički alat koristi DESI (Digital Economy and Society Index), integrisan u godišnji izvještaj o stanju Digitalne decenije.
U oblasti digitalne infrastrukture i povezanosti, ključni pravni okvir čine Evropski zakonik o elektronskim komunikacijama (EECC) i Gigabit Infrastructure Act (GIA), koji uređuju razvoj elektronskih komunikacionih mreža, podstiču investicije i ubrzavaju uvođenje gigabitnih i 5G mreža. Ovaj okvir je direktno relevantan za Crnu Goru, posebno u kontekstu daljeg usklađivanja zakonodavstva i razvoja širokopojasne infrastrukture.
U domenu povjerenja i sajber bezbjednosti, centralnu ulogu imaju NIS2 direktiva i eIDAS / European Digital Identity (EUDI) Regulation, kojima se uspostavlja okvir za sajber otpornost, zaštitu kritične infrastrukture i razvoj sigurnih digitalnih identiteta i usluga povjerenja. Dodatno, kroz Interoperable Europe Act uspostavlja se okvir za unapređenje interoperabilnosti i razmjenu podataka između javnih uprava, što je posebno relevantno za razvoj digitalnih javnih usluga i upravljanje podacima.
Razvoj digitalnih kapaciteta i naprednih tehnologija na nivou EU podržan je kroz regulatorne akte kao što su Data Governance Act, Data Act, AI Act i European Chips Act, koji uređuju upravljanje podacima, razvoj vještačke inteligencije i jačanje tehnološkog suvereniteta EU u oblasti poluprovodnika. Ovi akti predstavljaju ključni referentni okvir za buduće usklađivanje Crne Gore, posebno u oblastima AI, data ekonomije, cloud infrastrukture i emerging tehnologija.
Dodatno, EU okvir uključuje inicijative za razvoj cloud i edge infrastrukture, kao i EuroHPC Joint Undertaking, koji omogućava razvoj superračunarskih i kvantnih kapaciteta. U dijelu digitalnog tržišta i poslovanja, ključni regulatorni okvir čine Digital Services Act (DSA) i Digital Markets Act (DMA), dok je za oblast digitalnih finansija relevantna Digital Finance Strategy EU. Razvoj budućih tehnologija dodatno je adresiran kroz EU strategiju za Web 4.0 i virtuelne svjetove.
Pored regulatornog okvira, važan instrument predstavlja Digital Europe Programme, koji podržava razvoj kapaciteta u oblastima superračunarstva, vještačke inteligencije, sajber bezbjednosti i naprednih digitalnih vještina, kao i implementaciju digitalnih rješenja u privredi i javnom sektoru. Program je dodatno proširen kroz inicijativu Chips for Europe, usmjerenu na jačanje kapaciteta u oblasti poluprovodnika.
Na regionalnom nivou, ključni okvir predstavljaju inicijative Regionalnog savjeta za saradnju (RCC) i CEFTA-e. Western Balkans DESI 2024 Report pruža uporedivu analizu digitalnog razvoja regiona kroz četiri DESI dimenzije, dok Common Regional Market Action Plan 2025–2028 i CEFTA inicijative u oblasti e-trgovine doprinose usklađivanju sa EU pravilima i jačanju regionalne digitalne integracije.
Međunarodni analitički okviri, posebno izvještaji OECD-a i ITU-a, dodatno doprinose razumijevanju digitalne transformacije. OECD kroz Western Balkans Competitiveness Outlook 2024 identifikuje napredak u infrastrukturi i digitalnom poslovanju, ali i slabosti u regulatornom okviru, upravljanju podacima i sajber bezbjednosti, dok ITU kroz Montenegro Digital Development Country Profile 2023 naglašava značaj povezanosti, digitalnih vještina i digitalnih javnih usluga kao ključnih stubova digitalnog razvoja.
Izvještajni okvir Evropske komisije ostaje najvažniji referentni instrument za procjenu napretka Crne Gore. U Izvještaju za 2025. konstatuje se dobar nivo spremnosti u oblasti digitalne transformacije, uz preporuke za dalje usklađivanje sa NIS2 direktivom, jačanje institucionalnog okvira sajber bezbjednosti i nastavak razvoja širokopojasne infrastrukture.
Crnogorski strateški i pravni okvir
Strateški i pravni okvir Crne Gore u oblasti digitalnih tehnologija i infrastrukture obuhvata širok spektar međusobno povezanih strateških dokumenata i zakonodavnih rješenja koji adresiraju razvoj digitalne povezanosti, digitalnih kapaciteta i naprednih tehnologija, kao i regulatornog i reformskog okvira. Iako su ovi dokumenti u velikoj mjeri usklađeni sa prioritetima Evropske unije, posebno u okviru Digital Decade politike, njihov doprinos digitalnoj tranziciji razlikuje se u zavisnosti od oblasti koju pokrivaju.
Na strateškom nivou, Strategija digitalne transformacije Crne Gore 2022–2026 predstavlja ključni horizontalni dokument, sa direktnim uticajem na sve tri oblasti. U dijelu povezanosti, strategija promoviše razvoj digitalne infrastrukture i dostupnost širokopojasnog interneta. U segmentu digitalnih kapaciteta, fokusirana je na razvoj digitalnih vještina, digitalnih usluga i primjenu novih tehnologija, dok u reformskom dijelu doprinosi razvoju digitalne uprave i interoperabilnosti sistema.
Strategija pametne specijalizacije (S3) primarno doprinosi oblasti digitalnih kapaciteta i naprednih tehnologija kroz identifikaciju ICT sektora kao jednog od ključnih prioriteta za inovacije, uz poseban fokus na povezivanje nauke i privrede i razvoj inovacionih lanaca vrijednosti.
U oblasti istraživanja i inovacija, Strategija naučnoistraživačke djelatnosti Crne Gore 2024–2028 i Program za nauku i inovacije 2026–2030 doprinose razvoju naprednih tehnologija kroz jačanje istraživačkih kapaciteta, razvoj infrastrukture i podršku primjeni novih tehnologija. Njihov ključni doprinos odnosi se na razvoj AI, data i drugih emerging tehnologija kroz istraživački i inovacioni sistem.Mapa puta za istraživačku infrastrukturu Crne Gore dodatno konkretizuje ovaj segment kroz razvoj digitalne i istraživačke infrastrukture, uključujući kapacitete koji su relevantni za napredne tehnologije, kao što su obrada podataka i istraživački resursi.
Strategija razvoja mikro, malih i srednjih preduzeća 2023–2026 doprinosi digitalnim kapacitetima kroz podsticanje digitalizacije poslovanja, primjene novih tehnologija i razvoja digitalnih poslovnih modela, čime indirektno podržava i razvoj digitalnih tržišta i inovacija.
U oblasti obrazovanja, Strategija digitalizacije obrazovnog sistema 2022–2027 i Strategija reforme obrazovanja 2025–2035 imaju ključnu ulogu u razvoju digitalnih kapaciteta, posebno kroz unapređenje digitalnih vještina i kompetencija, što predstavlja osnovu za razvoj i primjenu naprednih tehnologija. Horizontalni reformski okvir definisan je kroz Strategiju reforme javne uprave 2022–2026, koja doprinosi oblasti reformi kroz digitalizaciju javnih usluga, unapređenje interoperabilnosti i efikasnosti javne uprave, dok Strategija sajber bezbjednosti ima ključnu ulogu u oblasti povjerenja i sigurnosti, posebno u kontekstu zaštite digitalne infrastrukture i sistema. Fiskalna strategija Crne Gore (2024-2027) predstavlja važan horizontalni okvir u oblasti javnih finansija, koji uključuje digitalnu komponentu kroz modernizaciju poreske administracije i uvođenje Integrisanog sistema upravljanja prihodima (IRMS). Ova mjera doprinosi digitalizaciji upravljanja javnim finansijama, unapređenju efikasnosti i transparentnosti, ali ne predstavlja zasebnu politiku razvoja digitalnih finansija.
Zakonodavni okvir dodatno operacionalizuje ove strateške ciljeve. Zakon o elektronskim komunikacijama je ključan za oblast povezanosti, jer uređuje tržište elektronskih komunikacija i stvara uslove za razvoj mreža velikog kapaciteta, uključujući optičke i mobilne mreže. Zakon o informacionoj bezbjednosti ima direktan uticaj na sigurnost digitalne infrastrukture i mreža, kroz obavezu upravljanja rizicima i zaštitu informacionih sistema . Zakon o elektronskoj upravi uređuje digitalizaciju javnih usluga i razmjenu podataka između institucija, dok Zakon o elektronskom dokumentu i Zakon o elektronskoj identifikaciji i elektronskom potpisu omogućavaju pravnu validnost digitalnih transakcija, razvoj digitalnog identiteta i usluga povjerenja, uključujući osnovu za digitalne novčanike i digitalno poslovanje. Zakon o podsticajnim mjerama za razvoj istraživanja i inovacijama, Zakon o inovacionoj djelatnosti i Zakon o naučnoistraživačkoj djelatnosti dodatno doprinose razvoju inovacionog sistema, istraživačke infrastrukture i primjeni novih tehnologija, uključujući razvoj softvera, digitalnih rješenja i tehnologija zasnovanih na podacima.Razvoj ljudskog kapitala podržan je Zakonom o visokom obrazovanju, dok Zakon o državnoj upravi definiše institucionalni okvir za sprovođenje digitalne transformacije. Dodatno, zakonodavstvo u oblasti zaštite podataka o ličnosti i digitalnih finansija predstavlja važan element za izgradnju povjerenja i funkcionisanje digitalnog tržišta.
Ukupno posmatrano, strateški i pravni okvir Crne Gore obuhvata ključne dimenzije digitalne transformacije i pruža osnovu za razvoj digitalne povezanosti, digitalnih kapaciteta i regulatornih reformi. Međutim, i pored širokog spektra dokumenata, okvir je djelimično fragmentiran, sa ograničenim stepenom integracije između različitih politika i nedovoljno razvijenim pristupom u oblastima naprednih tehnologija i digitalnih finansija. Dalji razvoj zahtijeva jačanje koordinacije, unapređenje implementacije i jasnije usmjeravanje ka prioritetima EU digitalne politike.
Planirane i trenutne reforme
U okviru Reformske agende Crne Gore 2024–2027, oblast digitalnih tehnologija i infrastrukture obuhvaćena je kroz reformske mjere u okviru komponente 2.4 Digitalizacija. Reforma 2.4.1 (Pokretanje sigurne širokopojasne mreže, uključujući 5G mreže) odnosi se na razvoj mreža velikog kapaciteta i unapređenje digitalne povezanosti. Reforma 2.4.2 (Elektronski potpis i uvođenje novčanika digitalnog identiteta) usmjerena je na razvoj sistema elektronske identifikacije i usluga povjerenja. Reforma 2.4.3 (Isporuka digitalnih javnih usluga prilagođenih korisniku) odnosi se na digitalizaciju javne uprave, unapređenje interoperabilnosti i razvoj korisnički orijentisanih usluga. Reforma 2.4.4 (Sajber bezbjednost – uspostavljanje okvira za sajber otpornost) obuhvata jačanje bezbjednosti mrežnih i informacionih sistema i usklađivanje sa EU standardima.
Pored reformi u okviru komponente 2.4 Digitalizacija, dodatne reformske mjere relevantne za oblast digitalnih tehnologija i infrastrukture identifikovane su i u okviru Poglavlja 1 Reformske agende (poslovno okruženje). U tom kontekstu, reforma 1.1.4 Poboljšanje elektronskog katastra i prostornog planiranja obuhvata aktivnosti koje se odnose na digitalizaciju prostornih i imovinskih podataka, razvoj i unapređenje elektronskih registara, kao i povećanje dostupnosti i tačnosti podataka. Nadalje, Reforma 1.2.2 Dalji razvoj ekosistema istraživanja i inovacija za ekonomiju zasnovanu na znanju (S3), doprinosi jačanju kapaciteta za razvoj i primjenu novih tehnologija i inovacija. Ova reforma je posebno značajna jer indirektno pokriva razvoj naprednih digitalnih tehnologija kroz jačanje istraživačkih i inovacionih kapaciteta. U dijelu digitalnih tehnologijai i infrastrukture relevantan je reformski korak 1.2.2.1 - povećanje broja finansiranih aktera u istraživanju i inovacijama, kojim se jačaju kapaciteti za razvoj i primjenu novih tehnologija i unapređuje inovaciono okruženje.Dodatno, reforma 1.1.1 Reforma upravljanja PVD uključuje aktivnosti koje se odnose na razvoj i unapređenje registara, digitalizaciju podataka i jačanje informacionih sistema, čime doprinosi unapređenju upravljanja podacima i digitalne infrastrukture u javnom sektoru. 
U okviru Programa ekonomskih reformi (PER 2026–2028), digitalna komponenta u oblasti javnih finansija prvenstveno se odnosi na modernizaciju poreske administracije. Ključna mjera je uvođenje Integrisanog sistema upravljanja prihodima (IRMS), čija je puna implementacija planirana od 2026. godine, čime se zamjenjuju zastarjeli informacioni sistemi i unapređuje efikasnost, transparentnost i kontrola naplate javnih prihoda. Ova mjera doprinosi digitalizaciji upravljanja javnim finansijama, jačanju fiskalne discipline i smanjenju administrativnih barijera za privredu.Iako PER ne predviđa posebne reforme u oblasti digitalnih finansija i elektronskih plaćanja, digitalizacija poreske administracije predstavlja relevantan element u kontekstu razvoja digitalne finansijske infrastrukture.Reformska agenda obuhvata jasno definisane reforme u oblasti digitalne povezanosti, digitalnih javnih usluga, digitalnog identiteta i sajber bezbjednosti, dok ERP obuhvata širi skup mjera koje podržavaju digitalnu transformaciju javnog sektora i privrede, bez eksplicitnog definisanja reformi u oblasti naprednih digitalnih tehnologija.
Ključni indikatori
Za oblast politika Digitalne tehnologije i infrastruktura, izbor ključnih indikatora zasniva se na logici okvira Digital Decade / DESI, koji predstavlja referentni sistem Evropske unije za praćenje digitalne transformacije. U cilju obezbjeđivanja međunarodne uporedivosti, korišćeni su primarno Eurostat pokazatelji za EU-27, dok su za Crnu Goru, gdje god je to bilo moguće, korišćeni isti ili najbliže metodološki uporedivi indikatori iz Eurostat serija za zemlje kandidate.
	Indikator
	EU-27 
vrijednost
	CG vrijednost
	Godina
	Izvor

	Udio stanovništva sa najmanje osnovnim digitalnim vještinama (%)
	55.60
	n.d.[footnoteRef:1] [1:   Podatak za Crnu Goru nije dostupan za posljednje godine u odgovarajućem Eurostat datasetu.] 

	2023
	Digital Decade
https://digital-decade-desi.digital-strategy.ec.europa.eu

	Pojedinci koji svakodnevno koriste internet (%)
	91.67
	88.85
	2024
	Eurostat (isoc_ci_ifp_fu)
MONSTAT – ICT domaćinstva

	Domaćinstva sa pristupom internetu (%)
	94.19
	84.50
	2024
	Eurostat (isoc_ci_in_h)
MONSTAT – ICT domaćinstva

	Pokrivenost 5G mrežom (%)
	94.30
	85.37[footnoteRef:2] [2:  Podatak za Crnu Goru preuzet iz nacionalnog regulatornog izvora i nije metodološki identičan EU indikatoru.] 

	EU: 2024 / ME: 2023
	Digital Decade / EKIP

	Preduzeća koja koriste AI (%)
	13.50
	7.91
	2024
	Eurostat (isoc_eb_ai)

	Preduzeća koja koriste cloud (%)
	52.74
	n.d.¹
	2023
	Eurostat (isoc_cicce_use)

	Izdaci za istraživanje i razvoj (% BDP)
	2.26
	0.36[footnoteRef:3] [3:   Posljednji raspoloživi podatak za Crnu Goru odnosi se na 2019. godinu.] 

	EU: 2023 / ME: 2019
	Eurostat (rd_e_gerdtot)
MONSTAT – R&D

	Pojedinci koji kupuju online (%)
	77.99
	41.98
	2024
	Eurostat (isoc_ec_ibuy)
MONSTAT – ICT domaćinstva

	Pojedinci koji koriste eUpravu (%)
	71.88
	52.39
	2024
	Eurostat (isoc_ci_gov_i)
MONSTAT – ICT domaćinstva


	Korišćenje elektronske identifikacije (%)
	52.00
	12.60
	2025
	Eurostat (isoc_eid_ieid)



Tematske cjeline
	Kod tematske cjeline
	Naziv tematske cjeline

	[PA2]-5.1
	Digitalne vještine i inkluzivno digitalno društvo

	[PA2]-5.2
	Digitalna infrastruktura i povezanost  

	[PA2]-5.3
	Digitalna transformacija privrede i inovacije

	[PA2]-5.4
	Digitalna uprava i javne usluge 

	[PA2]-5.5
	Regulatorni okvir i digitalno tržište (uključujući digitalne finansije)

	[PA2]-5.6
	Sajber bezbjednost, povjerenje i zaštita podataka



[PA2]-5.1 Digitalne vještine i inkluzivno digitalno društvo Obuhvata razvoj digitalnih kompetencija stanovništva, uključujući osnovne i napredne digitalne vještine, kao i mjere za smanjenje digitalnog jaza između različitih društvenih grupa i teritorija. Uključuje i razvoj digitalnih vještina kroz formalno obrazovanje, neformalno učenje i cjeloživotno obrazovanje. Predstavlja osnovu za korišćenje digitalnih tehnologija u privredi, javnom sektoru i svakodnevnom životu.
[PA2]-5.2 Digitalna infrastruktura i povezanost obuhvata razvoj elektronskih komunikacionih mreža, uključujući širokopojasnu i mobilnu infrastrukturu (npr. 5G), kao i unapređenje dostupnosti i kvaliteta digitalne povezanosti. Uključuje i modernizaciju mreža, upravljanje spektrom i stvaranje uslova za uvođenje mreža vrlo velikog kapaciteta, kao ključnog preduslova za digitalnu transformaciju.
[PA2]-5.3 Digitalna transformacija privrede i inovacije obuhvata digitalizaciju poslovanja i razvoj digitalnih poslovnih modela, uključujući primjenu digitalnih rješenja, platformi i aplikacija u preduzećima. Uključuje i razvoj i primjenu naprednih tehnologija (AI, podaci, cloud), kao i jačanje inovacionog ekosistema, saradnje između nauke i privrede i komercijalizacije inovacija.
[PA2]-5.4 Digitalna uprava i javne usluge obuhvata razvoj e-uprave, digitalizaciju administrativnih procesa i unapređenje interoperabilnosti informacionih sistema. Uključuje i razvoj korisnički orijentisanih digitalnih javnih usluga, razmjenu podataka između institucija i unapređenje efikasnosti i transparentnosti javne uprave.
[PA2]-5.5 Regulatorni okvir i digitalno tržište obuhvata razvoj i usklađivanje zakonodavstva sa pravnom tekovinom Evropske unije, kao i unapređenje regulatornog okvira za digitalne usluge, infrastrukturu i tržišta. Uključuje i razvoj digitalnih finansija, konkurentnog digitalnog tržišta i uslova za poslovanje u digitalnoj ekonomiji.
[PA2]-5.6 Sajber bezbjednost, povjerenje i zaštita podataka obuhvata zaštitu digitalnih sistema, mreža i podataka, uključujući mjere za upravljanje rizicima i jačanje sajber otpornosti. Uključuje i zaštitu podataka o ličnosti, sigurnost digitalnih usluga i izgradnju povjerenja korisnika u digitalno okruženje kao ključni preduslov za razvoj digitalne ekonomije.
Indikativna lista razvojnih izazova
	Kod razvojnog izazova
	Naziv razvojnog izazova
	Obrazloženje

	[PA2]-5.1.1
	Nizak nivo digitalnih vještina i digitalne inkluzije
	Digitalne kompetencije stanovništva nijesu na potrebnom nivou, uz izražene razlike između teritorija i društvenih grupa.

	[PA2]-5.1.2
	Strukturne slabosti digitalizacije obrazovanja
	Nedovoljna opremljenost škola, nedostatak digitalnih sadržaja i ograničene kompetencije nastavnog kadra ukazuju na nedovoljno razvijen digitalni obrazovni ekosistem.

	[PA2]-5.1.3
	Nedostatak stručnog kadra za napredne digitalne tehnologije
	Ograničeni ljudski kapaciteti u oblastima kao što su AI, podaci i napredne mreže usporavaju digitalnu transformaciju.

	[PA2]-5.2.1
	Nedovoljno razvijena i neravnomjerno dostupna širokopojasna infrastruktura
	I pored postojećih ulaganja, pokrivenost mrežama vrlo velikog kapaciteta ostaje ograničena, posebno u ruralnim i manje razvijenim područjima, što usporava dostizanje ciljeva gigabitne povezanosti.

	[PA2]-5.2.2
	Strukturne regulatorne i investicione prepreke razvoju mreža
	Složene administrativne procedure, visoki troškovi ulaganja i pitanja upravljanja spektrom usporavaju razvoj infrastrukture i implementaciju 5G mreža.

	[PA2]-5.2.3
	Nedovoljna tehnološka i tržišna spremnost za napredne mreže
	Sporo uvođenje 5G i potreba za optimizacijom korišćenja spektra ukazuju na ograničenu spremnost za razvoj naprednih digitalnih usluga.

	[PA2]-5.2.4
	Nedovoljna modernizacija i buduća otpornost mrežne infrastrukture
	Kašnjenje u uvođenju savremenih standarda (npr. IPv6) i nedostatak stručnog kadra ukazuju na ograničene kapacitete za razvoj skalabilnih i sigurnih mreža.

	[PA2]-5.3.1
	Nedovoljni ljudski resursi u istraživanju i inovacijama
	Nizak udio istraživača i stručnjaka ograničava razvoj tehnološki intenzivnih sektora i inovacija.

	[PA2]-5.3.2
	Slab inovacioni ekosistem i ograničen transfer znanja
	Nedovoljna povezanost između nauke i privrede, kao i ograničeno korišćenje istraživačkih kapaciteta, usporavaju razvoj i komercijalizaciju inovacija.

	[PA2]-5.3.3
	Slaba saradnja nauke i privrede
	Nedovoljna povezanost između akademskog i poslovnog sektora ograničava transfer znanja i komercijalizaciju inovacija.

	[PA2]-5.3.4
	Nizak nivo digitalne transformacije preduzeća
	Preduzeća nedovoljno koriste digitalne tehnologije u osnovnim poslovnim procesima, što smanjuje produktivnost i konkurentnost.

	[PA2]-5.3.5
	Ograničena primjena naprednih digitalnih tehnologija u privredi
	Primjena tehnologija poput AI, big data i cloud rješenja je ograničena, što utiče na inovativnost i dodatu vrijednost.

	[PA2]-5.3.6
	Ograničen razvoj digitalnih poslovnih modela i platformi
	Preduzeća nedovoljno razvijaju digitalne proizvode, platforme i usluge zasnovane na podacima i softverskim rješenjima.

	[PA2]-5.4.1
	Fragmentiranost podataka i nedovoljna interoperabilnost sistema
	Registarski sistemi i baze podataka nijesu u potpunosti povezani, što ograničava razmjenu podataka i efikasnost javne uprave.

	[PA2]-5.4.2
	Nizak nivo razvijenosti transakcijskih e-usluga
	Digitalne javne usluge nijesu u potpunosti razvijene niti široko korišćene, što ukazuje na ograničenu zrelost e-uprave.

	[PA2]-5.4.3
	Nedovoljna digitalizacija administrativnih procesa
	Interni procesi javne uprave nijesu sistemski digitalizovani i automatizovani, što smanjuje efikasnost.

	[PA2]-5.4.4
	Ograničeni administrativni kapaciteti za digitalnu transformaciju
	Nedostatak kadrova i institucionalnih kapaciteta usporava implementaciju digitalnih reformi.

	[PA2]-5.5.1
	Nedovoljno razvijen regulatorni okvir i digitalno tržište
	Potrebno je dalje usklađivanje zakonodavstva sa EU i unapređenje uslova za funkcionisanje digitalnog tržišta.

	[PA2]-5.6.1
	Nedovoljno razvijen sistem sajber bezbjednosti i povjerenja
	Postojeći okvir sajber bezbjednosti i nivo povjerenja korisnika nijesu dovoljno razvijeni za sigurno digitalno okruženje.

